《满庭芳 别沐庵》
清代·庄棫

花是将离，曲成懊恼，满城草绿烟含。片帆归去，行客柳毵毵。

同是哀时庾信，婆娑影、我觉难堪。消魂处、今宵酒醒，好句自幽探。

深缄。无一字，嬉春已倦，芳思都芟。想画梁双燕，相对呢喃。

休忆卢家小妇，何人去、洒泪江潭。都忘却、朱樱绿笋，沉醉是淮南。

作者简介：庄棫（1830——1878 ），字中白，一字利叔，清代词人，学者，号东庄，又号蒿庵。丹徒人，生于道光十年（1830）。光绪四年（一八七八）卒。享年四十九岁。著有《蒿庵遗稿》，词甲、乙稿及补遗附焉。